Eric Radford

Eric Radford (sündinud 27. jaanuaril 1985 Winnipegis Manitobas) on Kanada iluuisutaja ja helilooja.

Iluuisutajana võistleb Radford paarissõidus. Alates 2010. aastast on tema võistluspartneriks Meagan Duhamel. Koos on nad tulnud 2015. aasta maailmameistrivõistlustel ja 2016. aasta maailmameistrivõistlustel maailmameistriks, aastatel 2012–2017 kuuel korral Kanada meistriks ja võitnud rahvusvahelisi võistlusi.

Radfordi treenerid on Richard Gauthier, Bruno Marcotte ja Sylvie Fullum.

Elulugu

Päritolu ja haridus

Eric Radford sündis Winnipegis Manitoba provintsis ja ta lapsepõlv möödus Balmertownis Ontario provintsis. Teismelisena kolis ta sportlaskarjääri tõttu sageli: 14-aastaselt asus ta elama Kenorasse, 15-aastaselt kolis ta tagasi Winnipegi ja seejärel Montréali, 16-aastaselt Torontosse.

Vaatamata kolimistele ja intensiivsetele treeningutele õnnestus tal lõpetada keskkool ning õppida kaks kursust Yorki Ülikoolis muusika erialal. Tal on Kuningliku Konservatooriumi 9. taseme riigieksami tunnistus.

Sportlaskarjääri algus

Radford hakkas uisutama kaheksa-aastaselt. Ta on ise öelnud, et innustus iluuisutamisest, kui nägi 1992. aasta taliolümpiamängudel uisutamas Nancy Kerrigani. Kodulinna Balmertowni iluuisutamisklubis oli ta ainus poiss ja koolis kiusati teda spordiala valiku tõttu palju, eriti tegid seda hokimängijad.

Juunioride arvestuses võistles ta nii meeste üksiksõidus kui ka paarissõidus, kuid hiljem sai tema pikk kasv sobivamaks just paarissõidu jaoks. Tema esimesed suured rahvusvahelised võistlused olid paarissõidus koos Sarah Burke'iga ISU juunioride Grand Prix' võistlustel 2003. aastal Tšehhis ja 2004. aastal Ungaris. 2005. aastal jäi ta Kanada iluuisutamise meistrivõistluste meeste üksiksõidu kvalifikatsioonivooru eel koos oma toonase treeneri Paul Wirtziga lifti kinni, kuid neil õnnestus sealt välja murda ja Radford sai siiski võistlusel osaleda.

2005. aastal sai tema partneriks paarissõidus Rachel Kirkland. Põhiliselt treenisid nad Torontos Brian Orseri juures, osa aega aga Saksamaal Chemnitzis Ingo Steueri juures. 2007. aastal jäid nad Kanada iluuisutamise meistrivõistlustel viiendaks ja 2009. aastal seitsmendaks. Pärast seda otsustasid nad ka oma partnerluse lõpetada.

2009. aastal kolis Radford tagasi Montréali, kus ta oli elanud ka teismelisena. 2009.–2010. aasta hooajal oli tema partneriks Anne-Marie Giroux, kellega ta saavutas 2010. aasta Kanada iluuisutamise meistrivõistlustel kaheksanda koha.

Partnerlus Duhameliga
pisi|Eric Radford ja Meagan Duhamel (2011)
Treeneri Richard Gauthier' soovitusel nõustus Radford proovima paarissõitu Meagan Duhameliga. Nad sobisid omavahel ja otsustasid koos võistelda. 2011. aasta Kanada iluuisutamise meistrivõistlustel võitsid nad hõbemedali ning said selle tulemusega õiguse esindada Kanadat nii nelja maailmajao meistrivõistlustel kui ka maailmameistrivõistlustel. Duhamel ja Radford saavutasid teise koha ka 2011. aasta nelja maailmajao meistrivõistlustel. 2011. aasta maailmameistrivõistlustel purustas Duhamel kolme pöördega viskest tulles küünarnukiga Radfordi nina. Kuna tegemist oli nende võistluskava esimese elemendiga, arvas Duhamel, et nad peaksid võistluse katkestama, kuid Radford oli vastu ja nad lõpetasid kava pausi tegemata.

2011.–2012. aasta hooajal võitsid nad pronksmedalid kahel Grand Prix' sarja üritusel: 2011. aasta Skate Canada võistlustel ja samal aastal toimunud Éric Bompardi karikavõistlustel. 2012. aastal tulid nad esmakordselt Kanada meistriks ja saavutasid 2012. aasta maailmameistrivõistlustel viienda koha.

Järgmisel, 2012.–2013. aasta hooajal võitsid nad hõbemedali 2012. aasta Skate Canada võistlustel ja Éric Bompardi karikavõistlustel. Seejärel tulid nad 2013. aastal taas Kanada meistriks ja võitsid ka 2013. aasta nelja maailmajao meistrivõistlused iluuisutamises. Kanadas Ontario provintsis Londonis peetud 2013. aasta maailmameistrivõistlustel tõusid Duhamel ja Radford poodiumile, et vastu võtta pronksmedal.

2013.–2014. aasta hooajal jõudsid nad Sotšis toimunud 2014. aasta taliolümpiamängudel paarissõidus seitsmendale kohale. Taas olid nad kuldmedali võitjad 2014. aasta Kanada meistrivõistlustel ning jõudsid Jaapanis toimunud 2014. aasta maailmameistrivõistlustel pronksmedalile, kus nad purustasid oma isikliku rekordi nii lühikavas kui ka vabakavas.

2014. aastal suvel harjutasid nad neljakordset salchow-hüpet. Sügisel 2014 said nad sellega edukalt hakkama Barrie's toimunud Skate Canada Autumn Classicu võistlusel ja tulid esikohale. 2014.–2015. aasta Grand Prix' hooajal valiti nad Kanada esindajateks nii 2014. aasta Skate Canada kui ka NHK karikavõistlustel; mõlemal neist saavutasid Duhamel ja Radford esikoha. Sealt liikusid nad edasi Grand Prix' finaali, kus said samuti kuldmedali. Ühtlasi parandasid nad sellel finaalvõistlusel nii oma vabakava kui ka koondpunktide rekordit. Samal hooajal võitsid nad 2015. aasta Kanada meistrivõistlused (neljandat korda) ja 2015. aasta nelja maailmajao meistrivõistlused. Märtsis 2015 toimunud maailmameistrivõistlustel Hiinas Shanghais tulid nad esimest korda maailmameistriks. Seega võitsid Duhamel ja Radford 2014–2015. aasta võistlushooajal kõik rahvusvahelised võistlused, millel nad üldse osalesid.

Tegevus treenerina

Lisaks aktiivsele sportlaskarjäärile töötab Eric Radford osakoormusega iluuisutamistreenerina. 2011. aastal oli tal nädalas kolm treeningut lastega vanuses 4–14 eluaastat.

Muusikaline tegevus

Eric Radfordil on muusikaharidus. Ta mängib klaverit ja komponeerib muusikat. 2014. aastast kuulub ta Kanada heliloojate, laulusõnade autorite ja muusikaprodutsentide ühingusse.

Kutselise muusikuna on just Radford olnud see, kes otsib ja valib enda ja Duhameli võistluskavadele muusikat. 2013.–2014. aasta hooajal kasutasid nad lühikava muusikana Radfordi lugu "Tribute", mille ta kirjutas algselt klaveripalana oma kauaaegse treeneri Paul Wirtzi surma puhul 2006. aastal. Võistlusprogrammis kasutamiseks tehti sellest arranžeering, mille mängis sisse kutseline orkester.

2016.–2017. aasta võistlushooajal on Kanada iluuisutaja Patrick Chani vabakava üles ehitatud Eric Radfordi komponeeritud meloodiale "A Journey".

Võistluskavad

Koos Sarah Burke'iga

 Hooaeg Lühikava Vabakava 2003–2004 "Tribute"  (Yanni)  "Spartacus"  (Aram Hatšhaturjan) 

Koos Rachel Kirklandiga

 Hooaeg Lühikava Vabakava 2008–2009 "Don Juan DeMarco"  (Michael Kamen)  
 "Stolen"  (Dashboard Confessional) 
 "Dare You To Move"  (Switchfoot) 

Koos Meagan Duhameliga

 Hooaeg Lühikava Vabakava Demonstratsioon 2010–2011 
 "Concerto pour une Voix"  (Saint-Preux)  
 "The Train"  (Konstantin Krimets) 
 "Saage tuttavaks – Joe Black"  (Thomas Newmani filmimuusika)  2011–2012 
 "Concierto de Aranjuez"  (Joaquín Rodrigo)  
 "Viva la Vida" (Coldplay) 
 "Yellow"  (Coldplay)  2012–2013 "Boheem" (Giacomo Puccini; Roby Lakatosi esituses)
 "Boheem"  (Giacomo Puccini; Paul McCoy esituses) 
 "Boheem"  (Giacomo Puccini; Bruno Walkeri ja Jean Kikteffi esituses)  "Angel"  (Philippe Rombi)  "Hometown Glory" (Adele) 

 "Ho Hey" (The Lumineers)  2013–2014 "Tribute" (Eric Radford, arranžeerinud Louis Babin) "Alice imedemaal" (Danny Elfmani filmimuusika)
 "Everlasting" (Two Steps from Hell) "True Colors"  (grupi Artists Against Bullying esituses)

 "Say Something" (A Great Big World) 2014–2015 "Un peu plus haut" (Ginette Reno) "Neutron Star Collision" (Muse)
 "I Belong to You"(Muse; inspireeritud ooperist "Simson ja Delila")
 "Uprising" (Muse) "Say Something" (A Great Big World) 2015–2016 "Your Song" (filmist "Moulin Rouge!") (Elton John; Ewan McGregori esituses) "Hometown Glory" (Adele) "Piano Man" (Billy Joel)

 "Believe" (Mumford & Sons)

 "Smile" (Charlie Chaplin; Nat King Cole'i esituses) 2016–2017 "Killer" (Adamski, Seal; Seali esituses) "Non, je ne regrette rien" (Charles Dumont, Michel Vaucaire; Patricia Kaasi esituses) "Heroes" (David Bowie, Brian Eno)

 "Piano Man" (Billy Joel)

Tulemused

Tabelites kasutatud lühendid:
CS – ISU Challengeri sari;
GP – ISU Grand Prix iluuisutamises;
JGP – ISU juunioride Grand Prix;
MM – maailmameistrivõistlused;
MV – meistrivõistlused.

Meeste üksiksõit

 Rahvusvahelised võistlused Võistlus 2002–03 2003–04 2004–05 JGP Kanadas  13.   JGP Tšehhis   11.  Kopenhaageni karikas   3. (J)  Triglavi karikas  5. (J)   Riiklikud võistlused Kanada MV  4. (J)  1. (J)  15.  (J) = juunioride arvestuses 

Paarissõit Sarah Burke'iga

 Rahvusvahelised võistlused Võistlus 2003–04 2004–05 JGP Tšehhis  6.  JGP Ungaris   5. Riiklikud võistlused Kanada MV   4. (J)  (J) = juunioride arvestuses 

Paarissõit Rachel Kirklandiga


 Rahvusvahelised võistlused Võistlus 2005–06 2006–07 2007–08 2008–09 GP Skate Canada     6. Nebelhorni karikas    4.  7. Riiklikud võistlused Kanada MV  2. (J)  5.  5.  7. Saksamaa MV     (K)  (J) = juunioride arvestuses; (K) = osales külalisena 

Paarissõit Anne-Marie Giroux'ga

 Riiklikud võistlused Võistlus 2009–10 Kanada MV  8.

Paarissõit Meagan Duhameliga

 Rahvusvahelised võistlused Võistlus 2010–11 2011–12 2012–13 2013–14 2014–15 2015–16 2016–17 Olümpiamängud     7.   MM  7.  5.  3.  3.  1.  1.  7. Nelja maailmajao MV  2.  4.  1.   1.   2. GP finaalvõistlused   5.  4.  5.  1.  2.  3. GP Bompardi karikas   3.  2.  2.    GP NHK karikas      1.  1.  1. GP Skate Canada  5.  3.  2.  3.  1.  1.  1. CS Autumn Classic      1.   Nebelhorni karikas  3.       CS Finlandia karikas        1. Riiklikud võistlused Kanada MV  2.  1.  1.  1.  1.  1.  1. Meeskondlikud võistlused Olümpiamängud     2.    ISU World Team Trophy   3. (MK)  2. (I)  2. (MK) 2. (I)      (MK) = meeskondlik tulemus; (I) = isiklik tulemus; medaleid anti vaid meeskondliku tulemuse eest. 

Isiklikku

Eric Radford on gei. Kuigi ta on ka varem sellele vihjanud, avalikustas ta oma homoseksuaalsuse väljaandele Outsports antud intervjuus detsembris 2014.

Ta on esimene karjääri tipus olev meesiluuisutaja, kes on oma homoseksuaalsusest avalikult rääkinud. Tavaliselt on sellega oodatud karjääri lõpuni. Pärast 2015. aastal maailmameistriks tulemist sai temast ühtlasi esimene avalikult homoseksuaalne medalivõitja iluuisutamise maailmameistrivõistluste ajaloos.

Ta on ka spordis homofoobiaga võitlemiseks loodud Kanada Olümpiakomitee programmi #OneTeam saadik.

Oma hobidena on Radford lisaks muusikaga tegelemisele maininud filmi, reisimist ja teemaparkide külastamist.

Viited

Välislingid
 Meagan Duhamel / Eric Radford (ametlik profiil ISU veebilehel, vaadatud 01.04.2015)
 Eric Radford (ametlik profiil Kanada Olümpiakomitee veebilehel, vaadatud 01.04.2015)
 Eric Radford (ametlik Twitteri konto, vaadatud 01.04.2015)

Kategooria:Kanada iluuisutajad
Kategooria:Sündinud 1985